
			BESTELAKO XEDAPENAK

			OGASUN ETA FINANTZA SAILA

			3573

			EBAZPENA, 2026ko uztailaren 16koa, Lehiaren Euskal Agintaritzako lehendakariarena, Lehia Sarien I. edizioa arautzen eta deitzen duen 2026ko ekainaren 30eko Ebazpenean antzemandako akatsak zuzentzen dituena.

			Euskal Herriko Agintaritzaren Aldizkaria arautzen duen abenduaren 23ko 217/2008 Dekretuak 18.2.c) artikuluan xedatzen duenez, argitaratzeko bidalitako testuan dauden hutsak edo omisioak maila bereko xedapen baten bitartez zuzenduko dira, baldin eta nabarmenak ez badira, eta horiek zuzentzearen ondorioz, dokumentuaren edukia edo esanahia benetan edo itxuraz aldatzen bada.

			Era horretako hutsak aurkitu dira Lehia Sarien I. edizioa arautzen eta iragartzen duen Lehiaren Euskal Agintaritzaren lehendakariaren 2026ko ekainaren 30eko Ebazpenean (2026ko uztailaren 16ko Euskal Herriko Agintaritzaren Aldizkaria, 134. zk.). Hori dela eta, dagokion zuzenketa egiten da ebazpen hau onartuz.

			Horrenbestez, honako hau

			EBAZTEN DUT:

			Artikulu bakarra.– Lehia Sarien I. edizioaren oinarrietan eta deialdian antzemandako akatsen zuzenketa onartzea.

			Lehia Sarien I. edizioaren oinarri arautzaileetan eta deialdian antzemandako akatsen zuzenketa onartzea, eranskinean jasotzen den moduan.

			AZKEN XEDAPENETAKO LEHENENGOA

			Ebazpen honek amaiera ematen dio administrazio-bideari, eta, beronen aurka, interesdunek aukerako berraztertze-errekurtsoa aurkez diezaiokete Lehiaren Euskal Agintaritzako lehendakariari, hilabeteko epean, ebazpena argitaratu eta hurrengo egunetik aurrera; bestela, administrazioarekiko auzi-errekurtsoa aurkez dezakete Euskal Autonomia Erkidegoko Auzitegi Nagusiko Administrazioarekiko Auzien Salan, bi hilabeteko epean, ebazpena argitaratu eta hurrengo egunetik aurrera.

			AZKEN XEDAPENETAKO BIGARRENA

			Ebazpen honek Euskal Herriko Agintaritzaren Aldizkarian argitaratu eta hurrengo egunetik aurrera izango ditu ondorioak.

			Bilbao, 2026ko uztailaren 16a.

			Lehendakaria,

			AINARA HERCE SAN MARTÍN.

			

			ERANSKINA

			DEIALDIAREN OINARRIAK

			1. oinarria.– Xedea.

			Deialdi honen xedea da ikasten ari diren unibertsitate-titulua lortzeko ikasketa-amaierako lana egin behar duten ikasleek lan hori lehiaren defentsarekin zerikusia duten gaien inguruan egin dezaten sustatzea eta bultzatzea.

			2. oinarria.– Baliabide ekonomikoak eta sarien zenbatekoa zehaztea.

			1.– Dirulaguntza hauetarako, guztira, 2.000 euro erabiliko dira.

			2.– Bi sari emango dira. Saritutako ikasketa-amaierako lan bakoitzeko 1.000 euro emango dira, dagozkion atxikipenen pean.

			3. oinarria.– Sariak.

			1.– Bi sari emango dira:

			a) sari bat graduko titulazio bat lortzeko egindako ikasketa-amaierako lanen kategorian (Gradu Amaierako Lanaren kategoria);

			b) master-titulu bat lortzeko egindako ikasketa-amaierako lanen kategoriako saria (Master Amaierako Lanaren kategoria).

			2.– Sariak banakakoak, finkoak eta besterenezinak izango dira, eta lanaren egileari esleituko zaizkio, zeinak deialdian parte hartzea eskatu duena izan beharko baitu.

			4. oinarria.– Denbora-eremua.

			Deialdi honetara aurkezten diren ikasketa-amaierako lanak 2024-2025 ikasturtean edo 2025-2026 ikasturtean defendatuak izan beharko dira.

			5. oinarria.– Saridun izateko betekizunak.

			1.– Sarietarako deialdian parte hartu ahal izango dute gutxienez baldintza hauetako bat betetzen duten pertsona fisikoek:

			a) Euskal Autonomia Erkidegoan erroldatuta egotea, gutxienez, deialdi hau argitaratu baino urtebete lehenagotik, alde batera utzita non dagoen egindako ikasketa-amaierako lanari dagokion titulazioa eskuratu duen unibertsitatea;

			b) Euskal Unibertsitate Sistemako unibertsitate batean ikasi izana titulu hori lortzeko egin duten ikasketa-amaierako lana. Ondorio horietarako, Euskal Unibertsitate Sistemaren otsailaren 25eko 3/2004 Legearen 2. artikuluan aurreikusitakoa aplikatuko da.

			2.– Eskatzaileak berak egin beharko du ikasketa-amaierako lana.

			Ezingo dira aurkeztu taldean egindako edo defendatutako lanak. Taldean egindako edo defendatutako lanak aurkeztea baztertzeko arrazoia izango da.

			3.– Aurreko apartatuetan aurreikusitakoaz gain, saridun izateko, honako baldintza hauek ere bete beharko dira, eta ebazpen-proposamena eman aurretik egiaztatu beharko dira, eta sariak ematen direnetik likidatzen diren arte mantendu beharko dira:

			a) Zerga-betebeharrak egunean izatea, bai saria emateko unean, bai ordaintzeko unean, Ekonomia eta Ogasuneko sailburuaren 2023ko otsailaren 13ko Aginduan ezarritakoaren arabera (Agindua, 2023ko otsailaren 13koa, Ekonomia eta Ogasuneko sailburuarena, Euskal Autonomia Erkidegoko aurrekontu orokorren kargurako laguntzen eta dirulaguntzen esparruan dirulaguntzak itzultzeari eta zerga-betebeharrak itzultzeari buruzkoa).

			Deialdi honen organo kudeatzaileak automatikoki egiaztatuko du zerga-betebeharrak egunean daudela, eta, horretarako, ez du interesdunen baimenik behar izango. Hala ere, interesdunek egiaztapen hori egitearen aurka egin ahal izango dute, eta, kasu horretan, dagokion ziurtagiri eguneratua aurkeztu beharko dute.

			b) Egunean izatea dirulaguntzak itzultzeko betebeharren ordainketa, Ekonomia eta Ogasuneko sailburuaren 2023ko otsailaren 13ko Aginduan ezarritakoaren arabera (Agindua, 2023ko otsailaren 13koa, Ekonomia eta Ogasuneko sailburuarena, Euskal Autonomia Erkidegoko aurrekontu orokorren kargurako laguntzen eta dirulaguntzen esparruan dirulaguntzak itzultzeari eta zerga-betebeharrak eta Gizarte Segurantzarekikoak itzultzeari buruzkoa).

			4.– Honako hauek ezin izango dute dirulaguntzarik jaso:

			a) sarietan parte hartzeko eskaera egiten duten egunean, ikasketa-amaierako lana honen antzeko beste deialdi edo lehiaketa batera aurkeztu dutenak, edo deialdi edo lehiaketa horretan saridunak izan direnak; edo ikasketa-amaierako lana argitaratzeko aurkeztu dutenak edo jada argitaratua dutenak, titulazioa eskuratu duten unibertsitateko gordailu instituzionaletan izan ezik, horretarako egin baitute ikasketa-amaierako lana;

			b) kondenatuta daudenak dirulaguntza edo laguntza publikoak lortzeko aukera galtzea dakarren epai irmo batez, delitu hauetakoren bat egiteagatik: prebarikazioa, funtzionario-eroskeria, ondasun publikoak bidegabe erabiltzea, influentzia-trafikoa, iruzurrak, eta legearen aurkako ordainarazpenak edo hirigintza-delituak;

			c) Ebazpen irmo baten bidez dirulaguntzak lortzeko aukera galtzearekin zehatuta daudenak, Dirulaguntzen Araubidea Erregulatzeko abenduaren 21eko 20/2023 Legearen edo hala ezartzen duten beste lege batzuen arabera.

			6. oinarria.– Ikasketa-amaierako lanen betekizunak.

			1.– Ikasketa-amaierako lana Lehiaren Euskal Agintaritzaren jarduera-eremuarekin zerikusia duten gaiei buruzkoa izango da.

			Azterketa hori ondoren zehazten diren gaien gainean egin ahal izango da. Nolanahi ere, ikasketa-amaierako lanaren egileak beste gai bat ere kontuan hartu ahal izango du, baldin eta deialdi honen xedearekin lotuta badago.

			– Lehiaren zuzenbidea eta merkatu askea.

			– Jokabide murriztaileak eta nagusitasunezko egoeraren abusua.

			– Kontzentrazioen kontrola.

			– Estatuaren laguntzak.

			– Lehia desleiala eta merkatuen erregulazioa.

			– Politika publikoak eta lehia askean duten eragina.

			– Lehiaren ekonomia.

			– Lehia-zuzenbidearen eta araututako sektoreen arteko elkarreraginak.

			

			– Lehiaren defentsari buruzko kasu berriak aztertzea.

			– Digitalizazioak eta online plataformek merkatuetan duten eragina.

			– Lehia eta jasangarritasuna: erregulazio-erronkak.

			– Lehiaren zuzenbideari eta ekonomiari buruzko azterlan konparatuak.

			Nolanahi ere, balorazio-batzordeari dagokio deialdi honetan parte hartzeko lanaren afinitate tematikoa eta egokitasuna zehaztea.

			2.– Ikasketa-amaierako lana titulu bat lortzeko egin behar da, eta deialdi honetan parte hartzeko eskaera aurkezten den unean ofiziala izan behar du, hau da, Unibertsitate, Zentro eta Tituluen Erregistroan (RUCT) inskribatuta egon behar du.

			3.– Ikasketa-amaierako lana 2024-2025 ikasturtean edo 2025-2026 ikasturtean defendatu beharko da, eta eskatzaileari kalifikazio bat eman beharko zaio, zeina, zenbakizko eskala batean, 10etik gutxienez 8 puntura iritsi beharko da.

			4.– Ikasketa-amaierako lana banaka egin eta defendatu beharko da.

			5.– Ikasketa-amaierako lana originala eta argitaratu gabea izango da, eta ezin izango da sariduna izan, ez eta honen antzeko deialdi edo lehiaketa batera aurkeztu ere. Ondorio horietarako, antzekoa izango da deialdi horien oinarri arautzaileetan aurreikusten bada saridunak sari, laguntza, aitorpen edo antzeko kontzeptu gisa zenbateko ekonomiko bat lortuko duela.

			Era berean, ezin da argitalpena eskatu edo argitaratu, salbu eta ikasketa-amaierako lana egin duten titulazioa egin duten unibertsitateko gordailu instituzionaletan.

			6.– Luzapena eta formatua unibertsitate bakoitzak ikasketa-amaierako lana aurkezteko ezarritako irizpideen araberakoak izango dira.

			7.– Ikasketa-amaierako lana beste hizkuntza batean egin bada ere, Euskal Autonomia Erkidegoko bi hizkuntza ofizialetako batean aurkeztu beharko da.

			Eskatzaileak aurkeztu beharko du itzulitako bertsioa. Balorazio-batzordeak aztertu beharreko hizkuntza-bertsioa itzulitakoa izango da (gaztelaniaz zein euskaraz), eta eskatzaileak ezin izango du ondoren aurka egin jatorrizko hizkuntza-bertsioa eta itzulpena bat ez datozelako.

			Lana saritzen bada, itzulpena izango da erreproduzitu eta zabalduko den hizkuntza-bertsioa.

			7. oinarria.– Emateko prozedura.

			Sariak norgehiagoka-prozeduraren bidez esleituko dira, aurkeztutako eskabideak konparatuz, haien arteko hurrenkera ezartzeko, oinarri hauetan ezarritako balorazio-irizpideei jarraituz, eta Gradu Amaierako Lanari eta Master Amaierako Lanari esleituko zaizkie, baldin eta balorazio-fasean eskatutako gutxieneko puntuazioa gainditu badute eta kategoria bakoitzean puntuaziorik handiena lortu badute.

			8. oinarria.– Eskabideak aurkeztea.

			1.– Eskabideak aurkezteko epea 2026ko irailaren 1ean hasiko da, eta 2026ko irailaren 30ean amaituko.

			

			2.– Interesdunek bide elektronikoz izapidetu ahal izango dituzte eskabideak, hargatik eragotzi gabe aurrez aurre aurkezteko aukera, Administrazio Publikoen Administrazio Prozedura Erkidearen urriaren 1eko 39/2015 Legearen 16. artikuluan ezarritakoaren arabera.

			Bide elektronikoa erabili nahi duten pertsonek EAEko Administrazio Publikoaren egoitza elektronikoaren bidez eskatu, kontsultatu eta egin ahal izango dituzte eskabidearen izapide guztiak, helbide honetan: https://www.euskadi.eus/zerbitzuak/1269601

			Eskabidearen ondorengo izapideak, jakinarazpenak barne, «Nire karpeta» atalaren bidez egingo dira, EAEko Administrazio Publikoaren egoitza elektronikoan, helbide honetan: https://www.euskadi.eus/nirekarpeta

			Helbide honetan eskuratu daitezke EAEko Administrazio Publikoaren egoitza elektronikoan onartutako identifikazio eta sinadura elektronikorako bitartekoak: https://www.euskadi.eus/ziurtagiri-elektronikoak

			3.– Eskabidea eta ondorengo izapideak ordezkari baten bidez egin ahal izango dira. Ordezkaritza apud acta ahalordetzearen bidez egiaztatu ahal izango da, agerraldi pertsonalaren bidez edo dagokion egoitza elektronikoan agerraldi elektronikoa eginez, edo ahalordeen erregistro elektronikoan inskribatu ahal izango da, helbide honetan: https://www.euskadi.eus/ordezkariak

			4.– Eskabideak, erantzukizunpeko adierazpenak eta gainerako inprimakiak izapidetzeko jarraibideak oinarri honen 2. puntuan adierazitako EAEko Administrazio Publikoaren egoitza elektronikoan daude eskuragarri.

			5.– Eskatzaileak Euskal Autonomia Erkidegoko hizkuntza ofizialetako edozeinetan aurkeztu ahal izango du eskabidea, erantsitako egiaztagiriekin batera. Halaber, eskabidetik eratorritako jarduketetan, eta prozedura osoan, eskatzaileak hautatutako hizkuntza erabiliko da, Euskararen Erabilera Normalizatzeko azaroaren 24ko 10/1982 Oinarrizko Legearen 5.2a) eta 6.1 artikuluetan ezarritakoaren arabera.

			6.– Eskabideak aurkezteak esan nahi du berariaz eta formalki onartzen direla deialdi honen oinarrietan zehaztutako baldintzak.

			7.– Eskatzaile bakoitzak eskabide bakarra aurkeztu ahal izango du, dela Gradu Amaierako Lana kategorian, dela Master Amaierako Lana kategorian; era berean, eskabide bakarra aurkeztu ahal izango da ikasketa-amaierako lan bakoitzeko.

			Ikasketa-amaierako lan beragatik eskabide bat baino gehiago jasotzen bada, epearen barruan aurkeztu den eta azkenean sartu den eskabidea baino ez da kontuan hartuko.

			9. oinarria.– Eskabidean aurkeztu beharreko dokumentazioa eta erantzukizunpeko adierazpenak.

			1.– Eskatzaileek informazio hau eman beharko dute eskabide-inprimakian:

			a) Ikasketa-amaierako lanaren titulua.

			b) Egilearen (eskatzailea edo haren ordezkaria) eta ikasketa-amaierako lana noren zuzendaritzapean egin den eta pertsona horren edo horien datu pertsonalak eta harremanetarako datuak.

			c) Ikasketa-amaierako lana zer titulaziotan egin den.

			2.– Halaber, agiri hauek aurkeztu beharko dituzte:

			– Ikasketa-amaierako lanaren alea, pdf formatuan.

			

			Lana Euskal Autonomia Erkidegoko bi hizkuntza ofizialetako batean ez beste batean egin bada, itzulpen bat aurkeztu beharko da, gaztelaniaz zein euskaraz, eta, horrekin batera, dokumentu bat, zeinean eskatzaileak adieraziko baitu ezen, jatorriz beste hizkuntza batean egina izan bada ere, deialdira aurkezten duen hizkuntza-bertsioa itzulpena dela.

			– Lortutako kalifikazioaren egiaztagiria, bai eta ikasketa-amaierako lanaren egiletzarena ere, ikasketa-amaierako lana egiteko titulua egin duen unibertsitateak emana.

			3.– Eskatzaileak, eskabidearekin batera aurkeztutako erantzukizunpeko adierazpen baten bidez, honako baldintza hauek egiaztatuko ditu:

			a) eskabideko eta harekin batera doan dokumentazioko datuak egiazkoak direla, indarrean dagoen araudian saria jasotzeko ezarritako baldintzak betetzen dituela, eta ez duela Dirulaguntzen Araubidea Erregulatzeko abenduaren 21eko 20/2023 Legearen 13.1 artikuluan jasotako debekurik;

			b) helburu bererako beste dirulaguntza, laguntza, diru-sarrera edo baliabiderik lortu ez izana beste administrazio edo ente publiko edo pribaturen batetik;

			c) sarietan parte hartzeko eskaera egiten den egunean, ez duela ikasketa-amaierako lana aurkeztu honen antzeko beste deialdi edo lehiaketa batera, edo ez dela sariduna izan; eta ez duela aurkeztu ikasketa-amaierako lana argitaratzeko edo argitaratu dela, salbu eta titulazio hori ikasi duen unibertsitateko gordailu instituzionaletan, ikasketa-amaierako lana egiteko egin duenean;

			d) dirulaguntza edo laguntza publikoak lortzeko aukera galtzea dakarren epai irmo batez kondenatuta ez egotea, delitu hauetakoren bat egiteagatik: prebarikazioa, funtzionario-eroskeria, ondasun publikoak bidegabe erabiltzea, influentzia-trafikoa, iruzurrak eta legearen aurkako ordainarazpenak edo hirigintza-delituak;

			e) egunean izatea dirulaguntzak itzultzeko betebeharren ordainketa, Ekonomia eta Ogasuneko sailburuaren 2023ko otsailaren 13ko Aginduan ezarritakoaren arabera (AGINDUA, 2023ko otsailaren 13koa, Ekonomia eta Ogasuneko sailburuarena, Euskal Autonomia Erkidegoko aurrekontu orokorren kontura ematen diren laguntzen eta dirulaguntzen esparruan bai zerga-betebeharrak bai dirulaguntzak itzultzeari buruzkoak betetzen direla egiaztatzeari buruzkoa);

			f) dirulaguntzen Araubidea Erregulatzeko abenduaren 21eko 20/2023 Legearen edo hala ezartzen duten beste lege batzuen arabera dirulaguntzak lortzeko aukera galtzea dakarren zehapenik ez izatea ebazpen irmo baten bidez.

			4.– Eskatzaileek, sariak emateko proposamena egin aurretik, zerga-betebeharrak betetzen dituztela egiaztatu beharko dute. Betebehar horri eutsi beharko zaio, gutxienez, laguntzaren edo dirulaguntzaren azken ordainketa egiaztatzen den unera arte.

			Betebehar horiek betetzen direla egiaztatzeko, zerga-organo eskudunek emandako administrazio-ziurtagiri positiboak aurkeztu beharko dira.

			Organo kudeatzaileak automatikoki egiaztatuko du, elkarreragingarritasun-zerbitzuen bidez, eskatzaileek zerga-betebeharrak betetzen dituztela.

			10. oinarria.– Akatsak zuzentzea.

			Eskabideak eta aurkeztu beharreko dokumentazioak ez badituzte ezarritako baldintza guztiak betetzen, edo haien edukia osatu gabe badago, eskatzaileari eskatuko zaio 10 egun balioduneko epean dokumentazioa osatzeko edo akatsak zuzentzeko, eta adieraziko zaio, hala egin ezean, eskaeran atzera egin duela ulertuko dela, aurretiaz ebazpena emanda.

			

			11. oinarria.– Balorazio-batzordea.

			1.– Balorazio-batzorde batek aztertu eta baloratuko ditu eskabideak. Hauek osatuko dute batzorde hori:

			Batzordeburua: Antonio Julián Rodríguez Esquerdo jauna, Lehiaren Euskal Kontseiluko kidea; haren ordezkoa Jorge Aranguren Fernández jauna izango da, Lehiaren Euskal Kontseiluko kidea.

			Batzordekideak:

			– Ibon Xabier Álvarez Casado jauna, LEA/AVCko lehiaren arloko arduradun juridikoa; haren ordezkoa Guillermo Aranzabe Pablos jauna izango da, LEA/AVCko lehiaren arloko arduradun juridikoa;

			– Jaione Aberasturi Erezuma andrea, LEA/AVCko lehiaren arloko arduradun ekonomikoa; haren ordezkoa Zorione Garitano Azkarraga andrea izango da, LEA/AVCko lehiaren arloko arduradun ekonomikoa.

			– Idazkaria: Noemí Angulo Garzaro andrea, Lehiaren Euskal Agintaritzako idazkari nagusia. Idazkari-lanak egingo ditu, eta hitza izango du, baina botorik ez.

			2.– Ordezkorik ez duen balorazio-batzordeko kideren baten kargua hutsik badago, kide hori kanpoan edo gaixorik badago, edo legezko beste arrazoiren batengatik ezinezkoa bada haren ordezkoa izendatzea, Lehiaren Euskal Agintaritzako lehendakariak izendatuko du haren ordezkoa.

			12. oinarria.– Balorazio-irizpideak.

			Sariak emateko lanen balorazioa kualitatiboki eta kuantitatiboki egingo da, honako irizpide hauen arabera, eta gehienez ere 100 puntu emango dira:

			a) Kalitate akademiko eta metodologikoa (30 puntu, gehienez): helburuen definizioaren argitasuna, lanaren egituraren koherentzia, erabilitako metodologiaren egokitasuna eta argumentu-garapenaren zehaztasuna baloratuko dira. Puntuazio hori honela banatuko da:

			– 0 eta 10 puntu artean emango dira, baldin eta kalitate akademiko eta metodologikorik ez badago edo kalitate hori nahikoa ez bada.

			– 10 eta 20 puntu artean emango zaizkie kalitate akademiko eta metodologiko ertaina duten ikasketei.

			– Eta kalitatea bikaina denean, 20 eta 30 puntu artean emango dira.

			b) Originaltasuna eta berrikuntza (20 puntu, gehienez): landutako ikuspegiaren edo gaiaren berritasuna aztertuko da, bai eta lehiaren zuzenbidearen edo ekonomiaren azterketari edo aplikazioari egindako ekarpen berezia ere.

			– Ikasketa-amaierako lanak ez badu originaltasunik eta berrikuntzarik, 0 puntu emango dira;

			– eta, aldiz, lana originala eta berritzailea bada, 20 puntu emango dira.

			d) Garrantzia eta aplikagarritasun praktikoa (20 puntu, gehienez): baloratuko da lanak zenbateraino ekartzen dituen ondorio baliagarriak lehiaren zuzenbidea edo ekonomia ulertzeko edo praktikan aplikatzeko, edo eremu horrekin lotutako politika publikoak hobetzeko.

			– Lana garrantzitsua ez bada eta praktikara aplikatzerik ez badago, 0 puntu emango dira.

			– Hala ere, lana garrantzitsua izan daitekeela eta praktikari aplika dakiokeela ikusten bada, 20 puntu emango dira.

			

			e) Azalpen-argitasuna eta aurkezpena (15 puntu, gehienez): kontuan hartuko dira lanaren egitura formala, erabilitako hizkuntzaren kalitatea, idazkeraren zuzentasuna, aurkezpena eta aipuen eta erreferentzien erabilera egokia.

			– Azalpen-argitasuna eta aurkezpena zuzenak ez badira, 0 puntu emango dira.

			– Azalpen-argitasuna eta aurkezpena egokiak badira, 7,5 puntu emango dira.

			– Aitzitik, azalpen argia eta aurkezpena bikainak badira, 15 puntu emango dira.

			f) Eragin sozial eta etikoa (10 puntu, gehienez): aztertutako gaitik eratorritako inplikazio sozial, ekonomiko edo etikoak kontuan hartzea baloratuko da, bereziki interes orokorrari eta lehiaren kulturari egiten dioten ekarpena.

			– Eragin sozial eta etikorik ez dagoenean, 0 puntu emango dira;

			– hala ere, eragin sozial eta etiko hori badago, 10 puntu emango dira.

			g) Euskara (5 puntu): adierazitako puntuazioa emango zaie jatorriz euskaraz idatzitako ikasketa-amaierako lanei.

			13. oinarria.– Hautaketa-prozedura.

			1.– Ikasketa-amaierako lanen hautaketa bi fasetan egingo da:

			a) Lehenengo fasea berrikuspen-fasea izango da: balorazio-batzordeak erabakiko du lanek lotura nahikoa duten deialdiaren xedearekin eta gai-eremuarekin;

			b) Bigarren fasea balorazio-fasea izango da: balorazio-batzordeko kide bakoitzak lanak ebaluatuko ditu, eta 12. oinarrian ezarritako balorazio-irizpideen arabera emango ditu puntuazioak.

			2.– Balorazio-fasea amaitutakoan, balorazio-batzordea bildu egingo da, aurretiaz deialdia eginda, batzordekide bakoitzak egindako balorazioen batezbestekoa egiteko eta azken puntuazioak zehazteko. Balorazio-batzordeko idazkariak batzorde horren akta egingo du.

			3.– Balorazio-batzordeko kide guztien balioespenen batezbestekoa egin ondoren, lan bat saritu ahal izateko, gutxienez 60 puntu lortu beharko ditu batez beste.

			4.– Lan batek ere ez badu lortzen gutxienez 60 puntuko batez besteko puntuazioa, balorazio-batzordeak esleitu gabe utziko ditu sariak.

			14. oinarria.– Kudeaketa, ebazpena, errekurtsoak, ebazteko eta jakinarazteko epeak, jakinarazteko eta argitaratzeko modua.

			1.– Lehiaren Euskal Agintaritzaren Idazkaritza Nagusiari dagokio deialdi honetan aurreikusitako sariak kudeatzea, eta laguntza kudeatzeko organo eskuduna idazkari nagusia izango da.

			2.– Organo kudeatzaileak, balorazio-batzordeak egindako balorazioa ikusita, ebazpen-proposamena aurkeztuko dio Lehiaren Euskal Agintaritzako lehendakariari.

			3.– Lehiaren Euskal Agintaritzako lehendakariak, organo kudeatzaileak egindako ebazpen-proposamena ikusita, ebazpen bidez ebatziko du sariak emateko prozedura.

			4.– Aurreko apartatuan aipatzen den ebazpenak amaiera ematen dio administrazio-bideari, eta, haren aurka, aukerako berraztertze-errekurtsoa jarri ahal izango diote interesdunek Lehiaren Euskal Agintaritzako lehendakariari, Administrazio Publikoen Administrazio Prozedura Erkidearen urriaren 1eko 39/2015 Legearen 123. eta 124. artikuluetan xedatutakoaren arabera. Hala ere, administrazioarekiko auzi-errekurtsoa jarri ahal izango da, Administrazioarekiko Auzien Jurisdikzioa arautzen duen uztailaren 13ko 29/1998 Legean aurreikusitakoaren arabera.

			

			5.– Ebazpena banan-banan jakinaraziko zaie eskatzaileei, ondorioak sortzen direnetik aurrera sei hilabeteko epean gehienez ere.

			Halaber, emandako sarien zerrenda, zenbatekoa eta sariduna adierazita, Lehiaren Euskal Agintaritzaren webgunean argitaratuko da, gardentasunaren atalean: https://www.competencia.euskadi.eus

			6.– Ebazteko sei hilabeteko epea igaro eta ebazpenik eman ez bada, sarien deialdian parte hartzeko eskaera ezetsi egin dela ulertu beharko dute interesdunek, Dirulaguntzen Araubidea Erregulatzeko abenduaren 21eko 20/2023 Legearen 22.5 artikuluan ezarritakoaren arabera, hargatik eragotzi gabe Administrazioak berariaz ebazteko duen betebeharra.

			15. oinarria.– Sari-banaketa.

			1.– Lehiaren Euskal Agintaritzak antolatutako ekitaldi instituzional batean emango dira sariak. Ekitaldi horretan, saridunek beren lanen aurkezpen labur bat egin ahal izango dute.

			2.– Sariei eta sariak emateko ekitaldiari buruzko informazioa Lehiaren Euskal Agintaritzaren webgunean argitaratuko da, eta beste erakunde-bitarteko batzuen bidez zabaldu ahal izango da.

			16. oinarria.– Saridunen betebeharrak.

			Saridunek, nolanahi ere, Dirulaguntzen Araubidea Erregulatzeko abenduaren 21eko 20/2023 Legearen 14., 27. eta 42. artikuluetan jasotako betebeharrak bete beharko dituzte; bereziki:

			a) Emandako saria onartzea. Alde horretatik, saria eman zaiola jakinarazten zaion egunetik hasi eta hamar eguneko epean saridunak berariaz eta idatziz uko egiten ez badio, saria onartutzat hartuko da.

			b) Saria emateko kontuan hartutako edozein inguruabar objektibo zein subjektibo aldatuz gero, horren berri ematea Lehiaren Euskal Agintaritzaren Idazkaritza Nagusiari.

			c) Beste edozein administrazio, ente publiko edo pribatuk helburu bererako emandako dirulaguntzak, diru-sarrerak edo baliabideak eskuratuz gero, horren berri ematea.

			d) Lehiaren Euskal Agintaritzako Idazkaritza Nagusiari, Eusko Jaurlaritzako Ogasun eta Finantza Saileko Kontrol Ekonomikoko Bulegoari eta Herri Kontuen Euskal Epaitegiari, beren eginkizunetan dihardutela, jasotako dirulaguntzei buruz eskatzen dieten informazioa ematea, eta diruz lagundutako jardueren gaineko kontrola, egiaztapena, jarraipena eta ikuskapena egiteko dituzten eginkizun edo ahalmenen mende jartzea, bai eta Europako Erkidegoko organo eskudunen mende ere, hala badagokie.

			e) Jasotako sariaren izaera publikoaren publizitate egokia egitea; horrela, saria lortu ondoren edozein entitate publikok edo pribatuk argitaratzen badu ikasketa-amaierako lana, honako hau sartu beharko da: «"Lehia Sariak" 2026, Lehiaren Euskal Agintaritzak emana».

			17. oinarria.– Jabetza intelektualeko eskubideak.

			Ikasketa-amaierako lanen egileek, saridunak badira, aurkeztutako lanaren gaineko jabetza intelektualeko eskubideak izaten jarraituko dute. Hala ere, sari honen xede diren ideiak eta balioak sustatzeko asmoz erreproduzitu eta zabaltzeko baimena eman beharko dute.

			18. oinarria.– Beste laguntza batzuekiko bateragarritasuna.

			1.– Deialdi honetan aurreikusitako sariak bateraezinak dira helburu bererako eta denbora-eremu bererako beste entitate publiko edo pribatu batzuek ematen dituzten beste dirulaguntza, laguntza, diru-sarrera edo baliabide batzuekin.

			

			2.– Beste edozein administrazio edo ente publiko nahiz pribatutatik helburu bererako dirulaguntza, diru-sarrera edo baliabideren bat jasoz gero, horren berri eman beharko da, eta saria erabat baliogabetuko da. Ondorioz, Euskal Autonomia Erkidegoko Diruzaintza Nagusiari itzuli beharko zaizkio jasotako zenbatekoak eta dirulaguntzen arloko berandutze-interesak.

			19. oinarria.– Saria ordaintzea.

			1.– Saria ordainketa bakarrean ordainduko da, saria eman ondoren.

			2.– Ez da inolako ordainketarik egingo saridunak egunean ez baditu zerga-betebeharrak eta dirulaguntzak itzultzeko betebeharrak.

			3.– Saria ordaindu ahal izateko, jasotzaileak erregistratuta egon beharko du Eusko Jaurlaritzako Ogasun eta Finantza Sailaren Hirugarrenen Erregistroan. Erregistratuta ez badago edo banku-datuak aldatu nahi baditu, helbide honetan egingo da alta edo aldaketa: https://www.euskadi.eus/hirugarrenak

			20. oinarria.– Ez-betetzeak eta itzulketa.

			1.– Honako hauek izango dira ez-betetzeak:

			a) Ebazpen honetan ezarritako baldintzak ez betetzea.

			b) Dirulaguntzen arloko beste edozein xedapenetan oro har ezarritako beste edozein kasu, eta, bereziki, Dirulaguntzen Araubidea Erregulatzeko abenduaren 21eko 20/2023 Legearen 36. artikuluan jasotako ez-betetzeak.

			c) Beste edozein administraziok edo ente publiko nahiz pribatuk helburu bererako emandako dirulaguntzak, diru-sarrerak edo baliabideak eskuratu izanaren berri ez ematea.

			2.– Aurreko puntuan aipatutako kasuren bat gertatzen dela egiaztatuz gero, Euskal Autonomia Erkidegoko Diruzaintza Nagusiari itzuli beharko zaizkio jasotako zenbatekoak eta berandutze-interesak, Euskal Autonomia Erkidegoko Ogasun Nagusiaren Diru-bilketa Erregelamendua onartzen duen urtarrilaren 12ko 1/2021 Dekretuan ezarritakoaren arabera.

			Ondorio horietarako, itzulketa-prozedura Dirulaguntzen Araubidea Erregulatzeko abenduaren 21eko 20/2023 Legearen 40. artikuluan xedatutakoaren araberakoa izango da.

			3.– Itzulitako zenbatekoak zuzenbide publikoko diru-sarreratzat hartuko dira dagozkien lege-ondorioetarako, eta erantzukizun-araubidea Dirulaguntzen Araubidea Erregulatzeko abenduaren 21eko 20/2023 Legearen 46. artikuluan aurreikusitakoa izango da.

			21. oinarria.– Datuen babesari buruzko oinarrizko informazioa.

			Datu pertsonalak «Lehiaren arloko laguntzak eta dirulaguntzak» izeneko tratamendu-jardueran tratatu eta sartuko dira.

			Arduraduna: Lehiaren Euskal Agintaritza.

			Xedea: lehiaren arloko laguntzen eta dirulaguntzen eskabideak kudeatzea.

			Legitimazioa: tratamendua beharrezkoa da interes publikoaren izenean edo tratamenduaren arduradunari esleitutako botere publikoak egikaritzean egin behar den eginkizun bat betetzeko.

			Hartzaileak: ez da aurreikusten daturik komunikatzea.

			Eskubideak: datuak irispidean izan, zuzendu eta ezereztekoa, eta informazio gehigarrian jasotako beste eskubide batzuk.

			

			Informazio gehigarria: https://www.euskadi.eus/informazio-klausulak/web01-sedepd/eu/gardentasuna/174100-capa2-eu.shtml

			Araudia: (EB) 2016/679 Erregelamendua, Europako Parlamentuarena eta Kontseiluarena, 2016ko apirilaren 27koa, datu pertsonalen tratamenduari dagokionez pertsona fisikoen babesari eta datu horien zirkulazio askeari buruzko arauak ezartzen dituena (Datuak Babesteko Erregelamendu Orokorra) eta 3/2018 Lege Organikoa, abenduaren 5ekoa, Datu Pertsonalak Babestekoa eta Eskubide Digitalak Bermatzekoa.

